**RAZPIS ZA LOKALNE PROGRAME V OKVIRU PROJEKTA ZA ZDRAVJE MLADIH 2.0**

**OZADJE RAZPISA**

Ena od glavnih aktivnosti projekta Za zdravje mladih 2.0, katerega osnovni namen je zmanjševanje in preprečevanje bolezni, povezanih z življenjskim slogom pri otrocih in mladih, so **programi promocije zdravja za otroke in mlade**.

Posameznike in organizirane skupine želimo spodbuditi, da v svojem okolju na temo promocije zdravja pripravijo program, ki bo namenjen širši skupnosti. Zato smo pripravili razpis, s katerim imate posamezniki, predvsem pa skupine, možnost pridobiti sofinanciranje ter vsebinsko in mentorsko podporo za programe, ki bodo v skladu z razpisnimi pogoji.

**NAMEN PROGRAMOV NA LOKALNI RAVNI**

Želimo podpreti dejavnosti, ki spodbujajo zdrav življenjski slog pri otrocih in mladih na različnih področjih razvoja (telesnem, čustvenem itd.). Spodbuditi želimo tudi kvalitetno projektno delo mladih v skladu s smernicami projekta Za zdravje mladih, ki bodo predstavljene na usposabljanjih za promotorje zdravja v treh ciklih, opisanih spodaj. Eden glavnih namenov lokalnega programa je tudi usmerjenost navzven (kar pomeni, da mora program vključevati tudi nečlane vaših organizacij).

**PODPORA**

Vsi prijavljeni programi bodo deležni vsebinske podpore in spodbude k izvedbi, vsi prijavitelji programov bodo imeli na voljo mentorja iz ekipe trenerjev promotorjev zdravja, ki jim bo v okviru mentorskega procesa pomagal pri izvedbi. Vsaj 40 programov, ki bodo dosegali kriterije za sprejem in bodo objavljeni naknadno, pa bo dobilo tudi finančno podporo.

**SREDSTVA RAZPISA**

Razpisana sredstva za finančno podporo za izvedbo izbranih programov na lokalni ravni znašajo skupaj 10.000 EUR. Posamezen program bo financiran v višini največ 250 EUR, razpisodajalec pa si pridružuje pravico, da predviden proračun sorazmerno zmanjša. Število sofinanciranih programov je odvisno od števila in višine finančnih konstrukcij vlog posameznih programov*.*

Prednakazil v letih 2018 in 2019 za lokalne programe promocije zdravja zaradi administrativnih ovir razpisodajalca, ne bo mogoče izplačati, bodo pa ob predložitvi dokazil v 15. dneh povrnjeni vsi upravičeni stroški, nastali v lokalnem programu.

**OSNOVNE INFORMACIJE**

|  |  |  |  |
| --- | --- | --- | --- |
|  | **1. cikel** | **2. cikel** | **3. cikel** |
| **PRIJAVA** | 15. maj - 15. junij 2018 | 23. oktober -  18. november 2018 | 19. marec - 14. april 2019 |
| **OBJAVA REZULTATOV\*** | 1. julij 2018 | 3. december 2018 | 5. maj 2019 |
| **IZVEDBA PROGRAMOV\*\*** | 15. julij - 30. november 2018 | 3. januar 2018 - 30. april 2019 | 20. maj - 31. julij 2019 |
| **ODDAJA KONČENGA POROČILA** | 31. december 2018 | 30. maj 2019 | 30. avgust 2019 |

***\*****Rezultati bodo poslani na elektronske naslove kontaktnih oseb.*

*\*\*Vsi računi morajo biti plačani do konca časovnega okvirja za izvedbo.*

**Za prijavo na izvajanje programov na lokalni ravni obstaja več možnosti. Prijavi se lahko:**

* novoustanovljena skupina posameznikov, ki so se udeležili usposabljanj za promotorje zdravja in si želijo pripraviti skupen program;
* že delujoča skupina, ki so se udeležili usposabljanj za promotorje zdravja.

**Dolžnosti prijavljene skupine**

Prijavljena programska skupina se zavezuje, da bo ravnala v skladu z načeli projekta in razpisnimi pogoji. Zavezuje se tudi, da bo poskrbela za jasno vodenje financ (transparentnost) in dosledno ter pravočasno poročanje o programu (31. december 2018 za prvi cikel, 30. april 2019 za drugi cikel, 30. avgust 2019 za tretji cikel). Poročilo o programu vsebuje:

* Izpolnitev spletnega obrazca za poročanje;
* Pripravo končnega finančnega poročila;
* Pripravo poročila o vrednotenju programa;
* Pripravo članka za objavo v medijih (lahko z izjavami udeležencev);
* Posredovanje vsaj 10 slik o dogodku;
* Posredovanje povezav do objav o dogodku v medijih (media clipping).

Na zaključni konferenci vseh udeležencev v projektu, ki bo v jeseni 2019, bodo izvajalci lokalnih programov, ki so uspešno zaključili lokalni program, pridobili naziv »Promotor zdravja«.

**RAZPISNI POGOJI**

**Prijavljen program:**

1. mora imeti jasen **namen in cilje** v skladu s smernicami o učinkovitosti programov na področju zdravja in zdravega življenjskega sloga, ki jih bodo mladi pridobili v času usposabljanj za promotorje zdravja;
2. mora imeti jasno definirano **ciljno skupino**, program pa mora biti pomemben za to skupino;
3. je namenjen **širši skupnosti** (usmerjen navzven, družbeno odgovoren);
4. vsebinsko pokriva eno ali več **področij zdravja** otrok in mladih (alkohol, tobak in druge droge, gibanje in prehrana, nekemične zasvojenosti, duševno zdravje, reproduktivno zdravje)*;*
5. poteka vsaj **30 ur** (skupaj s pripravami, izvedbo in vrednotenjem, pri čemer mora biti glavni aktivnosti v programu promocije zdravja namenjenih vsaj 5 ur);
6. mora imeti v programski skupini vsaj enega člana, ki se je udeležil usposabljanja za **promotorje zdravja** (zaželeno je, da je vodja, ni pa nujno);
7. pripravi **programska skupina**, ki lahko šteje med 4 in 15 članov (izvajalcev je seveda lahko več), pri čemer je vsaj 70% članov skupine starih med 15 in 29 let);
8. ima programsko skupino, ki jo lahko sestavljajo **člani** naslednjih organizacij:
* Mladinsko združenje za preprečevanje zasvojenosti,
* Brez izgovora Slovenija,
* Združenje slovenskih katoliških skavtinj in skavtov,
* Zveza tabornikov Slovenije,
* Zveza študentskih klubov Slovenije - ŠKIS,
* Društvo študentov medicine Slovenije,
* Mladinska mreža MaMa (mladi vključeni v okviru mladinskih centrov),
* Mladinsko združenje za gibanje in prehransko politiko in
* drugih organizacij po dogovoru.

**VREDNOTENJE PRIJAV**

Vsaka pravočasno prispela prijava, ki ustreza razpisnim pogojem, bo pregledana s strani izbirne komisije.

|  |  |
| --- | --- |
| **Prva stopnja:** MERILO  | IZPOLNJUJE/NE IZPOLNJUJE  |
| Prijava je skladna z vsemi 8 razpisnimi pogoji  | da/ne  |

|  |  |
| --- | --- |
| **Druga stopnja:** MERILO  | TOČKOVANJE 1–5  |
| Usmerjenost projekta navzven  | 1 v manjši meri usmerjen navzven 3 je delno usmerjen navzven 5 je zelo usmerjen navzven  |
| Finančni načrt  | 1 nepregleden, nerealen finančni načrt 3 delno pregleden in realen finančni načrt 5 jasen in realen finančni načrt  |
| Načrt programa  | 1 koraki projektnega načrtovanja niso ali so zelo slabo predstavljeni 3 koraki projektnega načrtovanja so delno predstavljeni 5 vsi koraki projektnega načrtovanja so dobro predstavljeni  |
| Smernice za učinkovite programe na področju zdravja in zdravega življenjskega sloga  | 1 upošteva v manjši meri 3 delno upošteva 5 v celoti upošteva  |
| Možnost naknadne uporabe (multiplikacija)  | 1 ni možnosti ponovne uporabe 3 lahko se ponovi v istem okolju 5 lahko se izvede v različnih okoljih  |
| Število vključenih ljudi v program  | 1 v program je vključenih do 20 oseb 3 v program je vključenih med 20 in 50 oseb 5 v program je vključenih več kot 50 oseb  |
| Načrt komunikacije z javnostjo (število doseženih oseb)  | 1 nepregleden, nerealen komunikacijski načrt 3 delno pregleden in realen komunikacijski načrt 5 jasen in realen komunikacijski načrt  |
| Vrednotenje – procesno, učinkovno | 1 nepregledno, nerealno vrednotenje 3 delno pregledno, realno zasnovano vrednotenje5 jasno in realno zasnovano vrednotenje |

**Prijavnica**

Prijavite se lahko preko spletne prijavnice, ki bo na voljo ob objavi razpisa.

Pri prijavi programa (preko spletne prijavnice) je bo potrebno navesti: opis programske skupine, kontakt odgovorne osebe, število vključenih, vrsto, ime, čas in kraj aktivnosti v programu, namen in cilje programa, povezavo s tematiko zdravja, kratek opis programa, navezavo na smernice za učinkovite programe na področju zdravja in zdravega življenjskega sloga, predviden finančni načrt in načrt za vrednotenje programa. Smernice bodo objavljene naknadno, prav tako pa bodo udeleženci z njimi seznanjeni na usposabljanju za promotorje zdravja.

**DODATNE INFORMACIJE**

Za dodatne informacije se lahko obrnete na koordinatorja projekta (Jon Leskovec):

● elektronski naslov: preprecevanje.zasvojenosti@gmail.com

● telefonska številka: 041 924 407

Več o projektu Za zdravje mladih si lahko preberete na spletni strani: <http://www.zdravjemladih.si/>.

***\*OPOMBA: Zaradi dinamike sodelovanja z javnimi ustanovami, si pridržujemo pravico do administrativnih sprememb do začetka prijav na razpise***